F'dawn l-aħħar snin il-Gvern investa 'l fuq minn €50 miljun fil-manutenzzjoni tal-iskejjel u bini ta' skejjel ġodda. Dawn huma proġetti kapitali importanti u ta' natura differenti minn dawk li saru mill-amministrazzjoni preċedenti. Dan għax, fil-passat, bini ta' skejjel kbar kienet il-mira iżda llum qed naraw kif bini ta' skejjel iżjed żgħar iqanqlu sens ta' komunità fl-iskejjel u ttejjeb l-esperjenza ta' tagħlim. Il-gazzetta KullĦadd se tkun qiegħda tagħti ħarsa ħafifa lejn l-investiment kapitali li sar fl-edukazzjoni matul dawn l-aħħar tliet snin filwaqt li titkellem ukoll ma' persuni involuti f'dawn il-proġetti biex tifhem il-motivazzjoni wara u l-impatt ta' dawn il-proġetti. €18-il miljun fis-sena Waqt kollegament telefoniku li għamel fil-programm Perspettiva fuq ONE Radio nhar it-Tnejn li għadda, Philip Rizzo, il-Kap Eżekuttiv tal-Fondazzjoni għall-Iskejjel t'Għada (FTS), ta idea tal-investiment li għamel dan il-Gvern fil-faċilitajiet edukattivi fl-aħħar snin. Fost oħrajn huwa spjega li fl-iskejjel primarji ntefqu madwar €10,000 għal kull student, filwaqt li f'dawk sekondarji kienu investiti €14,500. Barra minn hekk, fir-Resource Centre tal-Wardija kien hemm investiment ekwivalenti għal €22,000 għal kull student bi sfidi intellettwali. Sabiex jagħti ftit tal-kuntest, il-Kap Eżekuttiv tal-FTS spjega li, b'mod kumplessiv, matul il-leġiżlatura li għaddiet kienu qegħdin jintefqu medja ta' €10 miljun fis-sena f'dan it-tip ta' proġetti. B'kuntrast, f'din il-leġiżlatura n-nefqa telgħet għal aktar minn €18-il miljun kull sena; jiġifieri żieda ta' 80%. Huwa semma wkoll li din is-sena jmiss lill-iskejjel ta' Ħal Kirkop, is-Swatar, ir-Rabat, Ħaż-Żebbug, Ħal Għargħur, ix-Xewkija u s-Sixth Form t'Għawdex. Is-sena d-dieħla se jkun imiss li jsiru xogħlijiet ta' mmodernizzar fl-iskejjel tal-Qawra; ir-Rabat, Għawdex; Wied il-Għajn; u r-resource centres tal-Guardian Angel u San Miguel fil-Ħamrun u f'Pembroke rispettivament. "Inħossi ottimist dwar il-futur" Sabiex nieħdu idea aħjar tal-effett li qegħdin ikollhom dawn il-proġetti, il-gazzetta KullĦadd tkellmet mal-prinċipal tal-kulleġġ Santa Klara, Keith Bartolo. F'kummenti li ta lil din il-gazzetta, Bartolo qalilna li matul din il-leġiżlatura l-kulleġġ immexxi minnu ra investiment kontinwu, kemm fejn jidħlu proġetti kbar kif ukoll dawk żgħar li għamlu l-esperjenza akkademika aktar pjaċevoli għall-għalliema u l-istudenti. Fost dawn il-proġetti kien hemm 'il fuq minn €1 miljun f'investiment li inkluda l-kostruzzjoni ta' blokka għall-kindergarten fl-Iskola Primarja ta' San Ġwann. Barra minn hekk, saru investimenti oħra bħal dik f'sistema telefonika ġdida biex ikun hemm kollegament aħjar bejn l-iskejjel kollha li jagħmlu parti mill-Kulleġġ Santa Klara. Bartolo spjega wkoll li għall-ġejjieni hemm diversi proġetti oħra kbar ippjanati li se jinkludu l-estensjoni u l-irranġar ta' diversi skejjel. Il-prinċipal tal-Kulleġġ Santa Klara sostna li huwa konxju li jagħmel parti minn sistema edukattiva kbira li trid tlaħħaq mal-isfidi tagħha b'baġit limitat. Madankollu, huwa spjega li dejjem sab għajnuna kbira min-naħa tal-Ministru għall-Edukazzjoni, kif ukoll l-awtoritajiet edukattivi b'mod ġenerali li intervenew fi żmien qasir meta kien hemm proġetti li kellhom bżonn jingħataw prijorità. "Inħossni ottimist dwar il-futur, grazzi għax-xogħol li qiegħed jagħmel il-Ministeru għall-Edukazzjoni," tenna Bartolo. "Għandna biex inkunu kburin" Dwar dawn il-proġetti tkellimna wkoll mal-Ministru għall-Edukazzjoni Evarist Bartolo, li spjega li f'dawn l-aħħar snin il-Gvern investa 'l fuq minn €50 miljun fil-manutenzzjoni tal-iskejjel u bini ta' skejjel ġodda. "Dawn huma proġetti kapitali importanti u ta' natura differenti mill-amministrazzjoni ta' qabel. Qabel, bini ta' skejjel kbar kienet il-mira, iżda llum qed naraw kif bini ta' skejjel iżjed żgħar iqanqlu sens ta' komunità fl-iskejjel u ttejjeb l-esperjenza ta' tagħlim," tenna Bartolo. Huwa spjega li dan il-Gvern se jkun investa mhux fi skola ġdida fis-sena imma f'sebgħa matul din il-legiżlatura. Dawn ir-riżorsi ma kinux iffukati biss f'binjiet ġodda, iżda fil-manutenzjoni tal-iskejjel preżenti. "Spiċċa ż-żmien li kien ikollok skola waħda palazz bl-ifjen faċilitajiet u għaxra oħra se jaqgħu biċċiet. Fadal ħafna xi jsir, però f'dawn l-aħħar tliet snin investejna fil-manutenzjoni u t-tisbiħ ta' skejjel f'kull rokna ta' Malta u Għawdex." Barra minn hekk, Bartolo saħaq li l-ambjent ta' skola huwa importanti għat-tfal tagħna, u ta' spiss ninsew li l-iskola hija wkoll il-post tax-xogħol għal eluf ta' ħaddiema. Għaldaqstant, li jkollok skola b'ambjent sabiħ u attraenti ċertament li jgħin. Il-Ministru għall-Edukazzjoni spjega wkoll li proġetti kapitali oħrajn li saru matul dawn l-aħħar xhur jinkludu l-proġetti li swew aktar minn €20 miljun f'teknoloġija diġitali għall- klassijiet, fejn sar investiment b'saħħa biex l-edukazzjoni tkun waħda iżjed interattiva. "Ninduna kemm għandna nkunu kburin b'pajjiżna meta niltaqa' ma' sħabi Ministri tal-Edukazzjoni fi Brussell, fejn kulħadd jgħidlek li l-baġits tagħhom qed jinqatgħu u kemm għandhom inkwiet biex jaraw x'servizzi se jwaqqfu. Aħna, min-naħa l-oħra, qegħdin naraw l-investiment fl-edukazzjoni, fl-iskejjel, fl-għalliema u fit-tfal tagħna dejjem jiżdied minn sena għal oħra," qal Bartolo. "Plejer tal-futbol jista' jkollu l-aqwa żarbun u l-iktar flokk lussuż li hemm, però ma jfissirx li huwa Messi. Li jkollna skejjel sbieħ u attraenti huwa tajjeb u huwa xieraq għat-tfal tagħna, però l-esperjenza edukattiva tmur oltre minn bini, tablets jew kompjuters ġodda. Aħna lesti li nkomplu ninvestu anke fil-kwalità tat-taħrig tal-għalliema u biex nwessgħu r-rotot u l-possibbiltajiet differenti għall-istudenti tagħna," temm jgħid il-Ministru għall-Edukazzjoni. Uħud mill-Proġetti Li Tlestew/Se Jitlestew fl-2016 Kostruzzjoni ta' skola medja ġdida li se tifforma parti mill-Kulleġġ San Benedittu f'Ħal Kirkop €8,000,000 Bini ta' skola primarja ġdida fil-Qawra €8,000,000 Ristrutturar ta' Dun Manwel Attard Young Adult Resource Centre fil-Wardija €2,140,000 Rinnovazzjoni tal-Iskola Primarja ta' Ħaż-Żebbuġ u Ċentru għall-Ħarsien tat-Tfal f'Ħaż-Żebbuġ €1,000,000 Estensjoni u mmodernizzar tal-Iskola Primarja ta' Ħal Għargħur €800,000 Rinnovazzjoni tal-Iskola Primarja tax-Xewkija, Għawdex €520,000